Die belangrikste vaardighede wat jy jou kind kan leer - Christian Motivations
Die belangrikste vaardighede wat jy jou kind kan leer
Josua 24:15 NV
Die vaardigheid om goeie besluite te kan neem is die sleutel tot 'n gelukkige lewe. Die vermoë om goeie besluite te neem is egter nie 'n aangebore vaardigheid nie. Moed, onderrig en die verouderingsproses maak mense ook nie noodwendig beter besluitnemers nie. Dis goed om tyd saam met goeie besluitnemers te spandeer, maar jy gaan dit nie noodwendig aanleer nie. Hoe vroeër jou kinders hierdie vaardigheid aanleer, hoe beter (Spreuke 22:6).
Leer hulle die volgende beginsels:
1) Die keuses wat jy maak het bepaalde gevolge. Leer jou kinders dat dit nie hulle omstandighede is wat hulle lewens beheer nie, maar die besluite wat hulle daaroor maak. Kinders weet nie noodwendig hierdie dinge nie, al dink jy dalk so. Hulle verstaan die konsep van "oorsaak en gevolg" eers wanneer hulle brein latere adolessensie bereik. Dis nutteloos om hulle te vra wat hulle gedink het toe hulle 'n sekere besluit gemaak het - dit sal net tot gevolg hê dat hulle hul skouers optrek. Hulle is nie dom nie - hulle kort net leiding.
2) Jy sal altyd opsies hê. Kinders voel kragteloos en hopeloos as hulle op negatiewe omstandighede reageer. Hulle is geneig om "of-hierdie-of-daardie"-denkers te wees, en kom tot die gevolgtrekking dat dinge of net goed of net sleg kan wees. Leer hulle om "beide/en"-denkers te wees. Dinge kan sleg wees, maar jy kan kies om goeie besluite daaroor te maak. Kinders wat "of-hierdie-of-daardie"-denkers is word dikwels pessimistiese en depressiewe volwassenes wat maklik gemanipuleer word en nie voel dat hulle enige beheer het nie. Om te weet dat hulle altyd goeie opsies het, kan voorkom dat omstandighede hulle lewens bepaal.
Sielskos: Op 5-9; Matt 21:1-17; Ps 77; Spr. 6:29